Diari Oficial de la Generalitat Valenciana


Sumari del DOGV 8293, del 11-05-2018 (2018/3991)

ACORD de 27 de febrer de 2018, de la Mesa de les Corts, sobre la modificació puntual de les Normes sobre règim econòmic i pressupostari aprovades per les Corts.
----------------------------------------------------------------------------------------------------------------------------------------------------------------

### Dades del document

Número de DOGV
:   8293

Data del DOGV
:   11-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/3991


Data del document
:   27-02-2018

Organisme emissor
:   Corts Valencianes

Tipus de document
:   Acord

Anàlisi jurídica

ACORD de 27 de febrer de 2018, de la Mesa de les Corts, sobre la modificació puntual de les Normes sobre règim econòmic i pressupostari aprovades per les Corts. [2018/3991]  
S'eleva a la Mesa de les Corts l'expedient tramitat per a la modificació puntual de les Normes sobre règim econòmic i pressupostari de les Corts, aprovades, a proposta de la Presidència, per la Mesa de les Corts, d'acord amb la Comissió de Govern Interior el 9 de setembre de 2014 (DOGV 7401, 12.11.2014).  
La modificació que es proposa consisteix en la introducció, a continuació de l'article 17, d'un nou precepte, l'article 17 bis, titulat «Bestretes de la subvenció que s'assigne als diputats i les diputades no adscrits per a atendre les despeses necessàries per a l'exercici de les funcions del càrrec».  
L'articulació d'un sistema de bestreta o pagament anticipat de les subvencions que s'assignen als diputats no adscrits per a atendre les despeses necessàries per a l'exercici de les seues funcions s'ha considerat convenient per part de la Mesa de les Corts en l'apartat segon, D, de l'Acord número 2187/IX, adoptat en la reunió del 28 de novembre de 2017, amb anterioritat a l'informe elaborat a aquest efecte el 18 de desembre de 2017 per part del cap del Servei Econòmic, i havent-se expressat prèviament el mateix dia el parer favorable majoritari de la Junta de Síndics.  
Respecte de la procedència d'efectuar aquesta articulació amb caràcter general, per a fer-la aplicable no sols a aquest supòsit sinó als que en el futur puguen plantejar-se, l'informe emés pel cap del Servei Econòmic assenyala que «aquest règim singular ha de subjectar-se a l'ineludible principi d'obligatorietat de justificació de la totalitat dels fons públics percebuts, per a la finalitat prevista, per part dels seus receptors ?amb les factures i els justificants de pagament corresponents- abans del 31 de desembre de cada exercici econòmic. Tot això a fi d'evitar l'aplicació dels mecanismes de reintegrament per pagaments indeguts que l'incompliment d'aquesta obligació, ja siga per justificació insuficient, inadequada o fora de termini, poguera donar lloc. Per tot això, en opinió del funcionari que subscriu, seria convenient regular, dins de les Normes de règim econòmic de les Corts, amb caràcter general però d'una forma precisa, el règim dels pagaments anticipats als diputats no adscrits, delimitant els imports que es poden anticipar, els terminis i les formes de justificació d'aquests imports com també qualssevol altres elements necessaris per a garantir la utilització correcta dels fons lliurats per les Corts».  
Els Serveis Jurídics de les Corts han emès un informe en què es considera pertinent sotmetre a la Mesa de les Corts, perquè l'aprove, l'addició a les Normes de règim econòmic i pressupostari de les Corts d'un nou precepte, l'article 18 bis, titulat «Bestretes de la subvenció que s'assigne als diputats i les diputades no adscrits per a atendre les despeses necessàries per a l'exercici de les funcions del càrrec». El tenor literal del precepte referit seria el que s'ha transcrit anteriorment. En l'informe expressat es declara que el tenor literal de la proposta de modificació de les referides Normes de règim econòmic i pressupostari de les Corts «s'adequa al que hi ha disposat en l'ordenament vigent i respecta els principis que han d'observar-se per a la bona gestió dels fons públics assignats al parlament per al seu funcionament. L'aprovació per la Mesa de les Corts constitueix un acte normatiu en exercici de l'autonomia normativa i pressupostària que és predicable de les Corts, tal com assenyalem en l'inici d'aquest informe. L'acord que adopte la Mesa de les Corts haurà de traslladar-se a la Comissió de Govern Interior, tal com hi ha disposat en l'article 49 del Reglament de les Corts, i publicar-se en el Butlletí Oficial de les Corts i en el Diari Oficial de la Generalitat Valenciana».  
  
S'ha donat trasllat de l'expedient a la Intervenció de les Corts a fi que complisca el que hi ha previst en les Normes de fiscalització de les despeses que han de finançar-se amb càrrec al pressupost de les Corts, amb caràcter previ a ser elevat l'expedient a la Mesa de les Corts perquè resolga sobre la seua aprovació. La Intervenció de les Corts ha emès un informe favorable de fiscalització a l'expressada proposta de modificació normativa en data 15 de gener de 2018.  
En virtut de tot això, la Mesa de les Corts, una vegada oït el parer favorable manifestat per la Comissió de Govern Interior en la reunió del 14 de febrer de 2018, adopta el següent acord:  
  
  
Primer  
Aprovar la modificació puntual de les Normes sobre règim econòmic i pressupostari de les Corts, aprovades el 9 de setembre de 2014 (DOGV 7401, 12.11.2014), consistent en la introducció, a continuació de l'article 17, d'un nou precepte, l'article 17 bis, titulat «Bestretes de la subvenció que s'assigne als diputats i les diputades no adscrits per a atendre les despeses necessàries per a l'exercici de les funcions del càrrec».  
El tenor literal del nou precepte és el següent:  
1. La Mesa de les Corts podrà acordar el lliurament, a partir del 15 de gener de cada exercici econòmic, de fins a un 25 % de l'import anual que, en concepte de subvenció, els corresponga percebre per a l'exercici de les seues funcions als diputats i les diputades que adquirisquen la condició de no adscrits. Aquest lliurament podrà efectuar-se, a sol·licitud dels diputats i les diputades no adscrits, condicionat a la justificació posterior.  
2. Els successius lliuraments de la subvenció s'efectuaran pels imports la justificació dels quals vaja fent-se per part dels diputats i les diputades no adscrits, si bé a sol·licitud del diputat o la diputada no adscrit podrà assignar-se les justificacions aportades a l'import inicialment lliurat per les Corts i reduir així l'import pendent de justificar a final de l'exercici econòmic.  
3. La justificació de l'import de la subvenció inicialment anticipada haurà d'aportar-se en tot cas:  
a) Abans del 15 de gener de l'exercici econòmic següent a aquell en què es lliure la quantitat anticipada.  
b) Durant els 30 dies subsegüents a la finalització de cada legislatura.  
c) Dins dels 30 dies subsegüents a la pèrdua de la condició de diputat o diputada per part del càrrec no adscrit.  
Els justificants aportats hauran de correspondre a despeses efectivament realitzades l'any del lliurament de la quantitat anticipada i han de guardar correlació amb la subvenció mensual assignada.  
4. Dins dels 30 dies subsegüents a la finalització del termini assenyalat en l'apartat 3, el Servei Econòmic haurà d'informar a la Mesa de les Corts del nivell de justificació de les bestretes efectuades. Si complit qualsevol dels períodes indicats en l'apartat 3 d'aquest precepte, la quantitat anticipada inicialment no haguera sigut justificada, la Mesa de les Corts, a proposta de la Presidència, certificarà el descobert de deute i ordenarà l'inici de l'expedient de reintegrament dels pagaments indegudament efectuats.  
  
Segon  
Aquesta modificació puntual de les Normes sobre règim econòmic i pressupostari de les Corts es traslladarà a la Comissió de Govern Interior, al Servei Econòmic, a la Intervenció de la Cambra, es publicarà en el Butlletí Oficial de les Corts i en el Diari Oficial de la Generalitat Valenciana i entrarà en vigor l'endemà d'aquesta darrera publicació oficial.  
  
  
Palau de les Corts, València, 27 de febrer de 2018.- El president: Enric Morera i Català. El secretari primer: Emilio Argüeso Torres.